Uns' Slachter Klein, de führt den annern Morgen
Un kümmt tau Reinbarg richtig an
Un geiht taum Buren Becker rin,
Bi den sin Kalwerbraden stünn.
Sei handeln nu un kamen äwerein,
De Bur kriggt Geld, dat Kalw kriggt Klein.
Un as sei mit den Handel p'rat,
Dunn kümmt noch rinne Schauster Draht,
De süht dat Kalw. »Ne, wat för'n Kalw!«
Wenn dat oll Kalw doch sin so wir!
Un hadd hei't ok nich ganz, hadd hei't man halw!
Denn negstens gaww hei Kindelbir,
Dor kunn hei't gor tau prächtig bruken.
Herr Je! Wo wull hei dorin sluken!
Süll hei nich up 'ne fine Ort
Den Slachter maken einen Bort
Un't Kalw em riten ut de Tähnen?
Süll hei dat Kalw nich krigen känen?
Ih, woll! Dor müßt en Dunner rinner slahn!
So geiht dat mit dat Kalw! So möt dat gahn!
Un löppt vörup, all wat hei künn,
Bet in dat Treptowsch Stadtholt rin.